ЈАВНО ПРЕДУЗЕЋЕ „ЕЛЕКТРОПРИВРЕДА СРБИЈЕ“ БЕОГРАД

ЕЛЕКТРОПРИВРЕДА СРБИЈЕ ЈП БЕОГРАД-ОГРАНАК ТЕНТ

Улица: Богољуба Урошевића- Црног број 44.

Место:Обреновац

Број: **5365-E.03.04-90120/11-2020**

Велики Црљени, 02.03.2020. год.

На основу члана 54. и 63. Закона о јавним набавкама („Службeни глaсник РС", бр. 124/12, 14/15 и 68/15), Комисија за јавну набавку број 3834/2019-3000/0917/2019 за: Шамотерски радови на котловима агрегата А3 и А5 -ТЕ Колубара, даје

**ДОДАТНЕ ИНФОРМАЦИЈЕ ИЛИ ПОЈАШЊЕЊА У ВЕЗИ СА ПРИПРЕМАЊЕМ ПОНУДЕ**

**Бр. 4**

Пет и више дана пре истека рока предвиђеног за подношење понуда, заинтересовано лице је у писаном облику од наручиоца тражило додатне информације односно појашњења а Наручилац у року од три дана од дана пријема захтева објављује на Порталу јавних набавки и интернет страници Наручиоца,следеће информације, односно појашњења:

**ПИТАЊЕ 1.**

**У конкурсној документацији** за подношење понуда у oтвореном поступку за јавну набавку радова бр. **3834/2019-3000/0917/2019 Шамотерски радови на котловима агрегата А3 и А5 ТЕ**, као додатни услови под тачком 4.2. (на страни 22/75) наведени су да:

Понуђач мора да располаже неопходним **пословним капацитетом** ако:

1. je у претходне 3 године (2017,2018 и 2019), Понуђач реализовао најмање два уговора на термоенергетским постројењима снаге 30МW и више, најмање 3 уговора за наведени период, у уговореном року, обиму и квалитету и до дана издавања потврде о референтним набавкама у гарантном року није било рекламација на исте.
2. да поседује важеће сертификате система менаџмента, према стандардима SRPS EN ISO 9001 или одговарајући, SRPS EN ISO 50001 или одговарајући, SRPS OHSAS 18001 или одговарајући и SRPS EN ISO 14001 или одговарајући за предметне радове на термоенергетским постројењима.
3. да је у периоду од дана издавања сертификата система менаџмента према стандардима SRPS EN ISO 50001 и SRPS EN ISO 14001 до истека рока за подношење понуда, у извршеном/у току извршења минимум 3 посла који се односе на озидне радове котла и усисних канала на термоенергетским постројењима снаге 30 МW и више, поштовао/поштује обавезе које се односе на енергетску ефикасност установљене овим стандардима.

Из наведених услова услова тач. 2. произилази да је додатан услов да понуђач поседује важеће сертификате како је набројано, а затим условом под бројем 3. Да је у временском периоду од дана издавања сертификата па до истека рока за подношење понуда извршио минимум 3 посла који се односе на озидне радове котла и усисних канала на термоенергетским постројењима снаге 100 МW и више, поштовао/поштује обавезе које се односе на енергетску ефикасност и заштиту животне средине установљене овим стандардима.

Тумачењем овако постављених услова произилази да сте као услов навели да је понуђач у свом привредном друштву постигао унапређење енергетске ефикасности, тач. 2, што можда не би представљало проблем да није предвиђен услов из тач.3. а то је да је у периоду од дана издавања сертификата система менаџмента према стандардима SRPS EN ISO 50001 до истека рока за подношење понуда, у извршеном/у току извршења минимум 3 посла (Од када је понуђач подигао енергетску ефикасност у свом привредном друштву и добио сертификат, да је извршио минимум 3 посла који се односе на поправку и замену ватросталних конструкција на термоенергетским постројењима снаге 100 МW и више,).

Овако постављен услов је чак и директно супротан Закону о јавним набавкама, чл. 76. Који прописује:

„Наручилац у конкурсној документацији одређује додатне услове за учешће у поступку јавне набавке.

Наручилац у конкурсној документацији одређује додатне услове за учешће у поступку јавне набавке у погледу финансијског, пословног, техничког и кадровског капацитета увек када је то потребно имајући у виду предмет јавне набавке.

Наручилац може одредити конкурсном документацијом да понуђач мора да докаже да над њим није покренут поступак стечаја или ликвидације, односно претходни стечајни поступак.

Наручилац може да одреди и друге додатне услове за учешће у поступку јавне набавке, посебно уколико се односе на социјална и еколошка питања.

Наручилац може да одреди додатне услове у погледу испуњавања обавеза које понуђач има према својим подизвођачима или добављачима.

***Наручилац одређује услове за учешће у поступку тако да ти услови не дискриминишу понуђаче и да су у логичкој вези са предметом јавне набавке.***

Када је понуђач у поступку јавне набавке пословна банка, дужна је да податке доставља у складу са обавезом гаранције тајности података о својим клијентима, у складу са законом којим се уређује пословање банака.“

Тумачењем чл. 76. Ст. 6. Очигледно произилази да је постављен услов који дискриминише понуђаче и који очигледно није у логичкој и правној вези са предметом набавке, а с тим у вези наводимо да на тржишту Србије само **једно** привредно друштво које се бави овом делатношћи испуњава овај услов.

Из напред наведених разлога молимо комисију да се изјасни да ли је наведени додатни услов (под бројем 3.) дискриминаториски и ако утврди да јесте, да поступи у складу са законом.

**ОДГОВОР 1:**

Заинтересовано лице је својим захтевом за додатним појашњењем конкурсне документације истакло да додатни услов пословног капацитета под бројем 5.3. дискриминише понуђаче и да није у логичкој и правној вези са предметом набавке, те да на тржишту Србије само једно привредно друштво које се бави овом делатношћу испуњава овај услов. Комисија за јавну набавку наручиоца је позвана од стране заинтересованог лица да се изјасни да ли је наведени додатни услов (под бројем 3.) дискриминаторски и ако утврди да јесте, да поступи у складу са законом. Наручилац најпре указује да није посебно парафразирао наводе који се тичу цитираних одредби прописа, јер из истих није изведен закључак на који би наручилац могао да одговори. Заинтересовано лице ничим није аргументовало о каквој фаворизацији говори нити изнео конкретне доказе у прилог својих тврдњи у том погледу, већ је само паушално указао на то. Напомињемо да права наручиоца не могу бити ограничена, нити исти има дужност да мења и прилагођава своје објективне потребе свим заинтересованим лицима, односно да омогућава учешће у поступку свим потенцијалним понуђачима. Обавеза да додатни услови не дискриминишу понуђаче не значи да постављене услове може и мора да испуни сваки понуђач, већ је смисао одређивања тих услова да у конкретном поступку учествују само понуђачи који су за то заиста квалификовани и оспособљени, што је општеприхваћен став надлежних институција, пре свега Републичке комисије за заштиту права у поступцима јавних набавки.

Такође, заинтересовано лице поставља питања наручиоцу, не износећи конкретне доказе или аргументе у прилог својих тврдњи.

Дакле, заинтересовано лице није истакло у чему се састоји дискриминација понуђача кроз овако постављен услов из конкурсне документације, нити због чега исти није у логичкој и правној вези са предметом јавне набавке, дакле, нису наведене чињенице нити тврдње на основу којих би се могло закључити да ли конкурсна документација садржи неправилности или не. Наручилац је сачинио конкурсну документацију у свему у складу са својим објективним потребама, при чему су додатни услови одређени у потпуности у складу са начелима јавних набавки, чланом 76. Закона о јавним набавкама и другим одредбама тог закона, дакле, исти нису дискриминаторски одређени и у логичкој су вези са предметом јавне набавке. Нејасно је на шта заинтересовано лице мисли када констатује да тај услов није у правној вези са предметом јавне набавке.

Наручилац остаје у свему при својим захтевима из конкурсне документације.

Комисија за ЈН: 3834/2019-3000/0917/2019